Nõukogu määrus (EÜ) nr 414/96,

4. märts 1996,

millega sätestatakse Läänemere, Suur- ja Väike-Belti ning Sundi vetes teostatava püügitegevuse suhtes kohaldatavad teatavad järelevalvemeetmed

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 43,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

nõukogu 12. oktoobri 1993. aasta määrust (EMÜ) nr 2847/93, millega luuakse ühise kalanduspoliitika suhtes rakendatav kontrollisüsteem, [4] kohaldatakse kogu püügitegevuse ja kõikide sellega seotud toimingute suhtes, mida tehakse liikmesriikide territooriumil ning liikmesriikide suveräänsete õiguste või jurisdiktsiooni alla kuuluvates meredes, ning samuti kolmanda riigi vetes või avamerel tegutsevate ühenduse kalalaevade tegevuse suhtes, ilma et see piiraks ühenduse ja kolmandate riikide vahel sõlmitud kalanduskokkulepete ja rahvusvaheliste konventsioonide kohaldamist, mille üheks pooleks on ühendus;

nõukogu otsuse 83/414/EMÜ [5] alusel on ühendus Läänemere ning Suur- ja Väike-Belti kalapüüki ja elusressursside kaitset käsitleva konventsiooni lepinguosaline, edaspidi "Läänemere konventsioon";

Läänemere konventsiooniga asutatud rahvusvaheline Läänemere kalanduskomitee, edaspidi "Läänemere komisjon", võtab vastu Läänemeres teostatava püügitegevuse suhtes kohaldatavad eeskirjad;

Läänemere komisjoni kahekümnendal istungil, mis toimus 12.–16. septembril 1994. aastal Gdynias, võeti vastu mitmeid Läänemerel kohaldatavate järelevalvemeetmetega seotud soovitusi;

Läänemere konventsiooni XI artikli lõike 1 alusel peab ühendus inkorporeerima kõnealused soovitused ühenduse õigusaktidesse, kui eespool nimetatud artiklis sätestatud korras esitatud vastuväidetest ei tulene teisiti; vastuväidete esitamiseks puudub alus;

seepärast on vaja sätestada Läänemere komisjoni soovituste põhjal teatavad järelevalvemeetmed, mis täiendavad määruses (EMÜ) nr 2847/93 sätestatud järelevalvemeetmeid,

ON VASTU VÕTNUD KÄESOLEVA MÄÄRUSE:

Artikkel 1

Reguleerimisala

1. Käesolevas määruses sätestatakse Läänemere, Suur- ja Väike-Belti ja Sundi vetes Hasenøre neemest Gnibeni tipuni, Korshagest Spodsbjergini ja Gilbjergi neemest Kullenini tõmmatud joonest lääne pool leiduvate kalavarude püügi ja lossimisega seotud teatavad järelevalvemeetmed. Käesolevat määrust ei kohaldata lähtejoonest seespool asuvate vete suhtes.

2. Käesolevat määrust kohaldatakse:

- lõikes 1 kirjeldatud geograafilises piirkonnas liikuvate ühenduste kalalaevade suhtes;

- kõikide kõnealuse piirkonna meredes liikuvate kolmanda riigi lipu all sõitvate kalalaevade suhtes, mis kuuluvad liikmesriikide suveräänsete õiguste või jurisdiktsiooni alla.

Artikkel 2

Tursapüügilaevad

1. Liikmesriigid edastavad komisjonile igal aastal hiljemalt üks kuu enne püügitegevuse algust kõikide nende lipu all sõitvate või nende sadamates registreeritud ühenduse kalalaevade nimekirja, mille põhi- või kõrvaltegevus on tursapüük artikli 1 lõikes 1 määratletud piirkonnas, ja teatavad viivitamata kõigist aasta jooksul kõnealusesse nimekirja tehtavatest muudatustest.

2. Kõnealuses nimekirjas nimetatakse eelkõige eelmises lõikes nimetatud laevade sisenumbrid vastavalt ühenduse kalalaevade registrit käsitlevale 19. jaanuari 1994. aasta komisjoni määrusele (EÜ) nr 109/94. [6]

3. Kõnealune nimekiri ja kõik aasta jooksul sellesse tehtavad muudatused edastatakse elektroonilise andmeedastuse ja eelistatavalt elektronposti teel.

4. Komisjon edastab Läänemere komisjonile lõikes 1 nimetatud teabe igal aastal 15 päeva jooksul pärast liikmesriikide saadetud teadete kättesaamist.

Artikkel 3

Üksnes artiklis 2 nimetatud nimekirjas olevatel ühenduse kalalaevadel on lubatud osaleda tursapüügil artikli 1 lõikes 1 määratletud piirkonnas.

Artikkel 4

Lossimisdeklaratsioon

Liikmesriikide pädevad asutused teatavad iga laeva osas Läänemere konventsiooni asjaomastele lepingupooltele vähemalt üks kord kuus selliste kalalaevade lossimistest kalastustsoonide, reguleerimisalade ja Läänemere komisjoni reguleeritavate liikide kaupa, mis sõidavad või on registreeritud Läänemere konventsiooni lepingupoole lipu all. Edastatud teabe koopia saadetakse komisjonile.

Artikkel 5

Komisjon edastab Läänemere komisjonile enne iga kuu lõppu ühenduse kalalaevade poolt eelmisel kuul püütud koguste ja artiklis 4 nimetatud kalalaevade ühenduses lossitud püükide osas määruse (EMÜ) nr 2847/93 artikli 15 lõike 1 kohaselt saadud koondandmed ja artiklis 4 nimetatud andmed.

Artikkel 6

Tursa ümberlaadimine

1. Laevadel on keelatud ümber laadida või vastu võtta artikli 1 lõikes 1 kirjeldatud piirkonnas püütud turska.

2. Liikmesriigi pädevad asutused võivad siiski anda loa ümberlaadimiseks oma sadamates või sisevetel.

3. Sel eesmärgil taotleb ümberlaadimist sooviva kalalaeva kapten pädevate asutuste luba vähemalt 24 tundi ette.

Artikkel 7

Lossimiskeeld

1. Pärast seda, kui Läänemere komisjon on teatanud komisjonile, et Läänemere konventsiooni teisele lepingupoolele määratud kvoot on täidetud, keelatakse alates kõnealuse lepingupoole poolt määratud kuupäevast mis tahes kõnealuse kvoodi varude või varude rühma püügi lossimine või ümberlaadimine kalalaevade poolt, mis sõidavad selle lepingupoole lipu all, kellele kõnealune kvoot on määratud.

2. Komisjon edastab liikmesriigile viivitamata kõnealuse teate koopia.

Artikkel 8

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 4. märts 1996

Nõukogu nimel

eesistuja

P. Baratta

[1] EÜT C 313, 24.11.1995, lk 24.

[2] Arvamus avaldati 16. veebruaril 1996 (Euroopa Ühenduste Teatajas ei ole veel avaldatud).

[3] EÜT C 39, 12.2.1996, lk 92.

[4] EÜT L 261, 20.10.1993, lk 1.

[5] EÜT L 237, 26.8.1983, lk 4.

[6] EÜT L 19, 22.1.1994, lk 5.

--------------------------------------------------